REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/130-22

6. oktobar 2022. godine

B e o g r a d

ZAPISNIK

TREĆE SEDNICE ODBORA ZA ZAŠTITU ŽIVOTNE SREDINE,

ODRŽANE 6. OKTOBRA 2022. GODINE

 Sednica je počela u 11,05 časova.

Sednicom je predsedavao Aleksandar Jovanović, predsednik Odbora.

 Pored predsednika Odbora, sednici su prisustvovali članovi Odbora: Milimir Vujadinović, zamenik predsednika Odbora, Dušan Radojević, Danica Grujičić, Dušan Marić, Marija B. Jovanović, Marko Mladenović, Aleksandar Mirković, Nemanja Joksimović, Dejan Bulatović, Ivana Parlić, Branimir Jovančičević, Jasmin Hodžić, Radomir Lazović i Enis Imamović, kao i Dušan Radosavljević (zamenik Smiljane Maksimović, koja je podnela ostavku na funkciju narodnog poslanika).

 Sednici nije prisustvovao član Odobra: Ivan Karić, kao ni njegov zamenik.

Sednici je prisustvovala i narodna poslanica Radmila Vasić.

Na predlog predsednika, članovi Odbora su, jednoglasno, usvojili sledeći

D n e v n i r e d

1. Dogovor o daljem radu Odbora za zaštitu životne sredine.

 Prva tačka dnevnog reda **- Dogovor o daljem radu Odbora za zaštitu životne sredine**

 Pre prelaska na rad po dnevnom redu, predsednik Odbora predložio je da Odbor usvoji zapisnika Prve i zapisnik Druge sednice Odbora. Zamenik predsednika Odbora, Milimimir Vujadinović je rekao da ima primedbe na zapisnik prve sednice, koje će dostaviti u pisanom obliku, a da zapisnik sa druge sednice Odbora ne treba ni da se usvaja, jer druga sednica nije ni održana. Predloženo je da se o zapisnicima izjasni na sledećoj sednici Odbora.

 Predsednik Odbora konstatovao je da je očigledno da Odbor ima problema u radu i da se neki članovi Odbora ne slažu sa tim da se održavaju sednice van sedišta Narodne skupštine, u mestima gde postoji zagađenje životne sredine i mnogobrojni problemi u vezi sa tim. Istakao je da su o sednici, koju je sazvao van sedišta Narodne skupštine, u Majdanpeku, svi članovi Odbora bili uredno obavešteni, kao i o predloženom dnevnom redu, kao i da su potvrdili dolazak na sednicu. Na sednicu su pozvani predstavnici Ministarstva rudarstva i energetike, Ministarstava zaštite životne sredine, Ministarstva unutrašnjih poslova, predstavnici Instituta za rudarstvo i metalurgiju u Boru, predstavnici Kompanije Ziđin koper doo Bor, JP „Srbijašume, eksperti iz oblasti zaštite životne sredine, advokat Sreten Đorđević, Nikola Popović, predstavnik Odbora za zaštitu životne sredine Univerziteta u Beogradu, Miloš Đajić iz Centra modernih veština, kao predstavnik Zelene stolice, kao i odbornici Skupštine opštine Majdanpek i građani Majdanpeka. Pozivu se nisu odazvali članovi Odbora, predstavnici vladajuće većine, kao ni predstavnici ministarstava, osim predstavnika Ministarstva unutrašnjih poslova, nisu se odazvali ni predstavnici kompanije Ziđin koper doo Bor, kao ni predstavnici JP „Srbijašume, a razlog nije poznat, jer niko od njih nije obavestio Odbor o razlogu nedolaska na sednicu.

Predsednik je pozvao sve prisutne članove Odbora da omoguće rad Odbora na način da Odbor zaseda u punom kapacitetu. Konstatovao je mu je dostavljen Zahtev za zakazivanje nove sednice, koji je podnela većina članova Odbora, sa skoro istom tačkom dnevnog reda, kakva je bila na sednici održanoj u Majdanpeku. Rekao je da je, u skladu sa Poslovnikom Narodne skupštine, dužan da u roku od pet dana sazove sednicu Odbora sa dnevnim redom iz Zahteva. Predložio da se u toku sednice Odbora svi članovi dogovore o datumu održavanja nove sednice Odbora, a da to bude što pre, već u toku sledeće nedelje, ponovo van sedišta Narodne skupštine, u Majdanpeku.

U diskusiji su učestvovali: Branimir Jovančičević, Aleksandar Jovanović, Milimir Vujadinović, Ivana Parlić, Nemanja Joksimović, Dejan Bulatović, Radomir Lazović, Jasmin Hodžić, Aleksandar Mirković, Dušan Radojević, Danica Grujičić, Marija Jovanović i Radmila Vasić.

Član Odbora Branimir Jovančićević podržao je predlog da se članovi Odbora dogovore oko načina rada, ali je dodao i da je sednica Odbora koja je održana u Majdanpeku imala dobre rezultate, jer je pojavljivanje članova parlamentarnog Odbora značilo građanima Majdanpeka, pre svega kao podrška i da su se tog dana su se osećali relaksiranije nego obično. Želeo je naročito da istakne činjenicu da u Srbiji postoje problemi u zaštiti životne sredine koji se mogu svrstati u više kategorija, te je njegov predlog bio da se sednice Odbora organizuju tako da odlazak na teren bude reprezent određenih problema. To je neophodno da bi se pokrio što veći dijapazon problema koji sada postoje u zaštiti životne sredine u Srbiji.

Predsednik Odbora je obavestio sve prisutne da će se Odbor na predstojećim sednicama baviti raznim pitanjima, a ne samo rudarstvom. Naveo je da planira da sledeću sednicu Odbora sazove van sedišta Narodne skupštine, krajem oktobra, u Loznici, zbog problema koji postoje u vezi sa Rio Tintom. Podsetio je da je pre nekoliko meseci 38 000 građana podnelo Narodnu inicijativu za donošenje zakona o trajnoj zabrani iskopavanja litijuma i bora, naglasivši da se nada da će se, nakon formiranja Vlade, taj predlog razmatrati.

 Zamenik predsednika Odbora Milimir Vujadinović izneo je više primedbi na ponašanje predsednika Odbora i naglasio je da problemi u radu Odbora potiču od predsednika Odbora, koji je i najodgovorniji za njih. Naveo je da se u Majdanpeku skupilo oko pedesetak aktivista, navodeći da i oni mogu da dovedu svoje aktiviste. Podsetio je da je većina članova Odbora podela zahtev za hitno zasedanje Odbora sa određenom tačkom dnevnog reda. Naveo je da je članom 63. Poslovnika Narodne skupštine određeno da se na sednice Odbora pozivaju predstavnici institucija koje odredi Odbor, a ne predsednik Odbora. Izneo je stav da je motiv za održavanje sednice Odbora u Majdanpeku bio pritisak na policiju, tužilaštvo i sud, zbog čega su predstavnici većine odlučili da u tome ne učestvuju. Izneo je primedbe i zbog pozivanja određene advokatske kuće, navodeći da to predstavlja favorizovanje te kancelarije i uvredu za ostale advokatske kuće. Naveo je da su narodni poslanici Srpske napredne stranke već bili u Majdanpeku i da je njihov zaključak da se tamo dešavaju potpuno suprotne stvari od onoga što je prezentovano na Odboru. Zatražio je da se o predlogu koji je podnela većina članova Odbora glasa na sednici Odbora.

 Član Odbora Ivana Parlić istakla je da niko ne želi da izaziva sukobe. Navela je da je u Majdanpeku došlo do prekida prenosa sednice odbora u jedanaestom minutu. Naglasila je da građani Srbije moraju da znaju da se tamo dešava katastrofa i da u Majdanpeku svaka porodica ima bar jednog člana koji je oboleo od kancera. Po izveštaju Batuta iz 2019. godine, ovo područje je jasno određeno kao kontaminirano, gde se ljudi razboljevaju i umiru. Što se tiče advokata koji je bio prisutan na sednici u Majdanpeku, istakla je da je to bila prilika da ljudi čuju stvari koje inače nikada ne bi čuli u medijima, kao npr. da li se u Majdanpeku dešava katastrofa uz saglasnost i znanje vlade Republike Srbije, da li je Vlada Republike Srbije dozvolila svom kineskom partneru da zagađuje životnu sredinu, da li je Vlada Republike Srbije, kao manjinski partner, obavezna da snosi nastalu štetu, kao i da li je Vlada Republike Srbije namenski donosila zakone koje idu u korist takvim strateškim partnerima. Naglasila je da je neophodno izmeniti jedan ceo set zakona da cela Srbija ne bude Majdanpek, kao i da zagađenje životne sredine koje je prisutno trenutno u Srbiji pogađa sve ljude, bez obzira za koga su glasali, kao i svu decu. Navela je da je u Srbiji izdato oko 180 dozvola za rudarsko-geološka istraživanja, a neka od njih su već nanela ogromnu štetu. Iznela je mišljenje da su to preozbiljne stvari i zbog toga parlamentarna većina ne bi trebalo da opstruira rad ovog odbora. Iznela je i mišljenje da su mnogi stručnjaci, pre svega predstavnici Rudarsko-geološkog fakulteta izgubili kredibilitet, jer su predstavnici Rudarsko-geološkog fakulteta uzeli novac od Rio Tinta. Ona je izrazila i nadu da će se prevazići ovi problemi u radu Odbora, jer je to za dobro svih ljudi u Srbiji.

Replicirajući, Milimir Vujadinović naveo je da tačka dnevnog reda navedena u Zahtevu za održavanje sednice Odbora nije ista kao ona na prethodnoj sednici, naglasivši da se Odbor nije dogovorio o mestu održavanja sednice Odbora. Istakao je da prethodni govornik nije stručnjak iz rudarsko-geološke struke, te da ne treba da insistira na tome. Naveo je da je činjenica da u Srbiji postoji porast oboljenja od karcinoma, ali je glavni razlog za to Agresija NATO pakta na Srbiju, naročito na Kosovu i Metohiji.

Član Odbora Nemanja Joksimović reklamirao je povredu Poslovnika, pozvavši se na član 117. stav 1. - o redu na sednici Odbora stara se predsednik Odbora, a on je dozvolio da Ivana Parlić ometa Milimira Vujadinovića u izlaganju, kao i da je i sam ometao Milimira Vujadinovića dozvolivši Ivani Parlić da priča o svemu, a ne samo o tački dnevnog reda, a da je njije upozorio. Zatražio je da se predsednik stara o redu na sednici i da se ne pravi razlika između poslanika.

Predsednik Odbora je istakao da će svi dobiti reč i da on neće koristiti repliku na izlaganje Milimira Vujadinovića o njegovom ponašanju na parlamentarnom zasedanju.

Član Odbora Dejan Bulatović apelovao je na predsednika Odbora da obezbedi kvorum za rad i odlučivanje na sednicama Odbora dogovorom. Izneo je stav da su članovi Odbora odgovorni ljudi i da je ovaj odbor veoma značajan, jer se tiče i zdravlja ljudi. Izrazio je bojazan da će, ukoliko se Odbor bude bavio drugim političkim temama, građani to prepoznati kao zamajavanje. Istakao je da, ukoliko će se problem sa nedostatkom kvoruma na sednicama van sedišta ponovi, bespredmetno je razgovarati o sledećim sednicama Odbora koje su bile planirane da se održe van sedišta Narodne skupštine, jer se na taj način gubi vreme i šalje se loša poruka građanima. On priznaje da je na prošloj sednici Odbora izašao iz konteksta i da se delimično bavio i politikom, ali da se ubuduće to neće ponavljati i da će učestvovati u radu Odbora samo na temu ekologije.

Predsednik Odbora je podsetio je prisutne da je Poslovnikom Narodne skupštine dozvoljeno da se održavaju sednice van sedišta Narodne skupštine, kao i da je članom 47. Poslovnika predviđeno da sednici Odbora mogu prisustvati učesnici koje članovi Odbora pozovu, uz saglasnost predsednika Odbora.

Član Odbora Radomir Lazović pohvalio je ideju o dogovoru, iznevši observaciju da se zamenik predsednika Odbora obraća direkno medijima, u čemu je prepoznao negativne tendencije na koje upozorava sve prisutne. Istakao je da je od samog početka rada ovog odbora, po njegovom mišljenju, najpozitivnije bilo obraćanje profesorke Danice Grujičić, koja je iznela podatke o ozbiljnosti teme zdravlja ljudi. Izneo je stav da je dobro kada vlast na takav način konstruktivno učestvuje u radu. Za njega je bilo iznenađenje kada je vladajuća većina pristala na održavanje sednica van sedišta Narodne skupštine, ali da je njihov nedolazak u Majdanpek potvrdio njegove sumnje da su bili nespremni i da nemaju nameru da se suoče sa građanima, u čemu je video nameru vladajuće većine da se odustane od poseta lokalitetima koji su ugroženi. On je pohvalio inicijativu predsednika Odbora o dogovoru, poručivši mu da ne odustaje od održavanja sednica van sedišta Narodne skupštine. Naglasio je da u prilog tome govori i činjenica da nije dozvoljeno građanima da se obrate iz Doma Narodne skupštine. Obavestio je prisutne o tome da su u Dom Narodne skupštine došli građani koji se suočavaju sa radom nelegalnog kamenoloma, ali im nije dozvoljeno obraćanje na Konferenciji za medije. Naglasio je i da vladajuća većina nema nameru da se ozbiljno bavi ekološkim pitanjima i kao primer je naveo da oni neće da se u parlamentu razgovora o Inicijativi za zabranu iskopavanja litijuma i bora, koja je podneta u skladu sa zakonom. Čak je i predsednik Republike izjavio da ne zna zašto još nije krenuo taj projekat. Zbog toga, mišljenja je da nema razloga da se o toj Inicijativi ne razgovara u skupštini, a čak i predsednik NS nije odgovorio na pitanje šta se dešava sa Inicijativom i gde je zapelo u raspravljanju o njoj, zbog probijenih rokova. On je i zaključio da se vladajuća većina u stvari plaši rasprave na tu temu. Istovremeno je obavestio sve prisutne da je protiv prethodnog ministra ekologije Gorana Trivana podneta krivična prijava, jer je tvrdio da ne postoji zagađenje vazduha, što je tvrdio i predsednik Republike. Apelovao je da se promene uslovi koji onemogućavaju građanima obraćanje iz Doma Narodne skupštine. Zaključio je izlaganje tvrdnjom da vladajuća većina ne želi da se suoči sa nastalim problemima, što je smatra veoma lošim.

Predsednik Odbora ponovio je poziv predsedniku Republike, ministarkama Zorani Mihajlović i Ireni Vujević, da dođu u Lukavac kod Cvetka Jovanovića kome je firma Elektrolitijum zatrovala bunare iz kojih on i njegova porodica piju vodu, i da mu se objasni po kom zakonu se truje voda građanima. Iz tog razloga, pozvao je sve predstavnike vladajuće većine da još jednom razmisle o predlogu koji su podneli da se sve sednice Odbora za zaštitu životne sredine održavaju u zgradi Narodne skupštine.

U replici, Radomir Lazović je pojasnio da on ne misli da su predstavnici vladajuće većine ljudi koji ne razumeju situaciju, već naprotiv da misli da oni veoma dobro razumeju situaciju, a da se greške javljaju upravo iz znanja kako da iskoriste prirodna javna dobra da bi na njima zaradili povlašćeni investitori. Zbog toga smatra da oni znaju i za posledice, te treba da odgovaraju za svoja dela.

U replici, Milimir Vujadinović je naglasio da predstavnici opozicije namerno obmanjuju javnost, te da predstavnici vladajuće većine neće da budu maska za nezakonite stvari koje se dešavaju, naročito u Majdanpeku. Istakao je da, po rečima stručnjaka koji su bili u Majdanpeku, sve što se radi je u skladu sa domaćim i svetskim standardima. Naglasio je da su predstavnici SNS-a već bili u Majdanpeku i da će insistirati na tome da se sednice Odbora održavaju u Narodnoj skupštini, osim ako se Odbor ne odluči drugačije, u skladu sa Poslovnikom.

 U replici, Branimir Jovančičević je izjavio da je svojim izlaganjem, na samom početku sednice želeo da sednicu Odbora uvede u stručne tokove koji se odnose na životnu sredinu, naglasivši da je njegov stav da svi skupštinski odbori treba da, što je moguće više, budu oslobođeni od politike. On je sebe prepoznao u izlaganju zamenika predsednika Odbora u rečima da su „svi stručnjaci dali mišljenje da u Majdanpeku nema zagađenja životne sredine“, naglasivši da on tvrdi 100% da u regionu Bora i Majdanpeka dolazi do jakog zagađenja životne sredine. Naveo je da je on profesor, koji je 10 godina bio predsednik matičnog odbora za geo i astro nauke i rukovodio je svim projektima iz oblasti geologije na teritoriji Srbije, a u dva mandata je bio predsednik Evropske asocijacije za hemiju životne sredine, pri čemu predaje industrijsku hemiju više od 25 godina na Hemijskom fakultetu u Beogradu, kao i na Prirodno-matematičkom fakultetu u Banja Luci i Fizičkom fakultetu Univerziteta u Beogradu i u okviru industrijske hemije predaje upravo dobijanje rude bakra iz halko-pirita i o svim aspektima zagađenja životne sredine. Iz tog razloga, smatra da može odgovorno da kaže da dolazi do jakog zagađenja životne sredine u regionu Bora i Majdanpeka i da se ništa ne preduzima da se to zagađenje smanji. Najvažniji aspekt koji svi moraju da shvate je, da jedan od dva proizvoda u proizvodnji bakra iz rude halko-pirita jeste sumpor dioksid. Po pravilu, on mora da se koristi za dobijanje sumporne kiseline, da bi se na taj način sprečila emisija sumpor dioksida u atmosferu. Kineski partner to ne radi, jer je evropsko tržište zasićeno sumpornom kiselinom i nema ekonomski interes za proizvodnju sumporne kiseline i zbog toga emituje sumpor dioksid u atmosferu. Te čestice su takozvane tihe ubice i formiraju čestice kancera.

U replici, Milimir Vujadinović, je, uz dužno poštovanje profesoru Jovančićeviću, rekao da iznosi neistine i da je uporan u tome, navodeći da je u korist zaštite životne sredine, kineski partner na 346 000 kvadratnih metara na jalovištu posadio 18.500 stabala drveća, kao i da je od 2019. godine, za zaštitu životne sredine, kineski partner uložio 171 893 000 dolara. Tražio je od predstavnika opozicije da se izjasne šta su i koliko do 2012. godine uložili u Bor i Majdanpek, osim što su ih upropastili. Istakao je da su srpski predsednik i ova Vlada našli partnera koji je zaposlio ljude i uložio novac tamo. Naveo je da nikoga ne interesuju ni mišljenja stručnjaka, ni slike, niti podaci, ni brojke, ni naslovi, ni tačke dnevnog reda, već samo da kroz rad ovog odbora zaštitite sebe, jer rade ono što je posao policije, tužilaštva i sudova.

Predsednik Odbora je naglasio da je iz tog razloga i pročitao član Poslovnika koji se odnosi na pozivanje stručnjaka, navodeći da je na sednicu pozvao Sretena Đorđevića, advokata koji je objasnio kakva je pravna uloga ugovora koji je Republika Srbija potpisala sa kompanijom Ziđin, jer se on bavi pravom iz oblasti zaštite životne sredine, pa je, između ostalog, oborio dozvolu za hidroelektranu na Brodarevu, na reci Lim i zaustavio je Evrolim u Lukavcu, što ga čini stručnim i kompetentnim, i zbog toga je i pozvan na sednicu Odbora.

Milimir Vujadinović je zaključio da predsednik Odbora zloupotrebljava svoj položaj da bi ga koristio u političke svrhe, kao i da se iza ekoloških tema kriju politički razlozi.

Radmila Vasić je ukazala na povredu Poslovnika ukazujući na to da se, po njenom mišljenju, vreme za raspravu zloupotrebljava, kao i da se prijavljeni za reč ne pridržavaju dnevnog reda.

Predsednik Odbora je pozvao sve narodne poslanike da učestvuju u radu Odbora, jer je javnosti potrebno da se ukaže na probleme koji postoje u zaštiti životne sredine.

Članica Odbora Ivana Parlić je ukazala na to da, po njenom mišljenju, usvojeni zakoni degradiraju rad u zaštiti životne sredine, kao i da su ugovori koji su sklopljeni štetni i da za to neko mora da snosi odgovornost.

Član Odbora Jasmin Hodžić naglasio je da je prvobitno mislio će se u radu ovog Odbora otvoriti pitanje održivog razvoja Srbije. To podrazumeva da se istovremeno omogući ekonomski prosperitet sa jedne strane, a sa druge strane da se omogući energetska samostalnost i bezbednost, uz zaštitu životne sredine. To je, po njegovom mišljenju, ključno pitanje kojim treba da se bavi ovaj odbor. Rekao je da je mislio da će izbor ekološkog aktiviste za predsednika Odbora tome ići u prilog. Naglasio je da je tačka dnevnog reda - dogovor o radu Odbora, a da se u toku dosadašnjeg trajanja sednice slušaju samo optužbe na račun članova Odbora koji dolaze iz vladajuće većine da su namerno opstruirali sednicu Odbora koja je održana u Majdanpeku. Naglasio je da je u Majdanpeku situacija koja je eskalirala dovela do povećanih emocija, a da je predsednik Odbora hteo da dovede članove Odbora u situaciju koja bi bila neprijatna, jer bi oni bili predmet žigosanja i stigmatizacije. Naglasio je i da su nedopustive i optužbe da pripadnike parlamentarne većine finansiraju veliki investitori, a da oni zauzvrat čuvaju njihove interese na štetu građana. Izneo je i svoj utisak da narodni poslanici iz opozicije imaju ekološku agendu i da mu se čini da, kada bi se rešili ti ekološki problemi, oni ne bi imali stavove koje treba da zastupaju. Naglasio je i da predsednik Odbora zloupotrebljava svoj položaj da bi se raspravljao sa članovima vladajuće većine. Uputio je apel da se strasti smire i da se postigne dogovor koji će omogućiti dalji rad Odbora koji predstavlja institucionalni okvir za dalji rad. Skrenuo je i pažnju na to da je energija danas glavna tema i da se postavlja pitanje je na koji način će se obezbediti energetska efikasnost ukoliko ne rade hidroelektrane, vetroparkovi i ostalo.

Predsednik Odbora je istakao da ne vidi problem da članovi Odbora iz vladajuće većine odu u razna mesta u Srbiji koja imaju probleme i da građanima objasne da je normalno da u svom životnom okruženju imaju nelegalne kamenolome i zatrovano zemljište. Naglasio je da smatra da je dužnost ovog odbora da ide na teren gde ima ekoloških problema i da komunicira sa građanima i zamolio sve prisutne da razmisle o tome da li je dobro da Odbor za zaštitu životne sredine probleme rešava u Beogradu, u zgradi Narodne skupštine, umesto da ode u mesta u kome su problemi ekskalirali.

Povredu poslovnika na ovo izlaganje istakao je Milimir Vujadinović, koji je reklamirao član 107. Poslovnika – Dostojanstvo Narodne skupštine, navodeći da predsednik koristi ulogu predsedavajućeg da bi se raspravljao sa drugim članovima Odbora, insistirajući na tome da se Odbor izjasni o tome.

Član Odbora Nemanja Joksimović istakao je da je održana sednica bez kvoruma u Majdanpeku zbog čega članovi Odbora iz opozicije optužuju članove poslanike vladajuće većine za opstrukciju. Osvrnuo se na konferenciju za medije Milimira Vujadinovića na kojoj je jasno istakao da članovi Odbora iz vladajuće većine neće ići u Majdanpek, iako su prethodno potvrdili dolazak na sednicu van sedišta, jer su shvatili da će biti zloupotrebljeni. Sednica u Majdanpeku je, po njegovom mišljenju, trebalo da bude tribina opozicije. Istakao je da je u Izveštaju Ministarstva rudarstva i energetike detaljno obrazloženo sve šta se radi u Majdanpeku i da je to problem koji datira iz 1961. godine. Ukazao je na to da je najveći razlog za nedolazak članova Odbora na tu sednicu bio kršenje člana 63. Poslovnika, u delu koji se tiče učešća na sednici Odbora građana i predstavnika građana, jer on smatra da o pomenutoj stvari odlučuje Odbor, a ne predsednik Odbora, pa se iz toga vidi da nije postojala dobra namera, jer da je tako, predsednik Odbora bi se konsultovao sa zamenikom predsednika Odbora o tome koja su to lica koja će biti pozvana da prisustvuju sednici Odbora. Naveo je i da su u javnost dospeli neki uznemiravajući snimci sa pomenute sednice i da članovi Odbora iz vladajuće većine nisu želeli da učestvuju u tom cirkusu. Naglasio je i da je insinuacija da se članovi Odbora plaše građana neprihvatljiv argument u parlamentarnom radu. Naveo je da su na toj sednici su bili prisutni i ekološki aktivisti iz Beograda i da ne zna zbog čega bi oni bili tamo. Naglasio je da je važno da se ovoj temi pristupi na odgovoran i argumentovan način, da su sednice odbora javne i da svako može da ih pogleda i nema potrebe za odlaženjem bilo gde iz sedišta Narodne skupštine.

Predsednik Odbora je pojasnio šta se dešavalo u vezi sa konsultacijama oko organizovanja navedene sednice, rekavši da je sa zamenikom predsednika Odbora Milimirom Vujadinovićem u nekoliko navrata pokušao da se dogovori oko učesnika, ali on nije imao vremena. Dan pred sednicu je pokušao je da razgovora sa njim, dogovoreno je, na njegov zahtev, i da se vreme sednice pomeri sat vremena ranije. Istakao je da se ne slaže sa stavom da se sednice Odbora za zaštitu životne sredine treba da se održavaju samo i isključivo u zgradi Narodne skupštine. Skrenuo je pažnju i na to da je prenos sednice Odbora u Majdanpeku je prekinut u jedanaestom minutu, a sednice Odbora moraju da budu javne. Konstatovao je i da sednice odbora mogu da se održe i bez kvoruma za odlučivanje, u skladu sa Poslovnikom. Podelio je svim članovima Odbora fotografije pretučenog građanina, sa medicinskom dokumentacijom, kao dokaz o prekomernoj upotrebi sile od strane policijskih službenika u Majdanpeku. Istakao je da nikome nije jasno zbog čega članovi Odbora iz vladajuće većine izbegavaju kontakt sa građanima, naročito jer su to njihovi glasači u najvećem broju slučajeva. Ukazao je i na to da Ministarstvo ekologije ne želi da razgovara sa ekološkim aktivistima i da državni organi nisu zaintersovani da rešavaju probleme građana.

Milimir Vujadinović ukazao je na zloupotrebu predsednika Odbora, koja se, po njegovom mišljenju sastoji u tome što je članovima Odbora dostavljen saziv za sednicu u Majdanpeku, bez spiska učesnika pa se nije znalo koji ljudi će učestvovati na toj sednici. Kako se ispostavilo, privedeni i uhapšeni ljudi su bili ti sa kojima je trebalo da razgovaraju članovi Odbora. On ističe da članovi Odbora ne žele da budu paravan za razgovor sa aktivistima, za koje se ispostavilo da su narko dileri.

Član Odbora Nemanja Joksimović, koji je reklamirao član 75. Poslovnika, koji se odnosi na vreme za izlaganje koje ima predsednik Odbora, istakao je da predsednik Odbora zloupotrebljava svoje pravo predsedavajućeg, dajući sebi za pravo da govori koliko hoće i šta hoće.

Predsednik odbora je istakao da i on, kao i svi članovi Odbora, ima pravo na repliku, te da to svoje pravo koristi, kao i ostali članovi. Pojasnio je da su fotografije koje su članovi Odbora dobili fotografije Dragana Dmitrovića nad kojim se jasno vidi tortura, kao i da su poznata i imena policijskih inspektora iz Kladova koji su okrivljeni za ovo premlaćivanje, iznuđivanje iskaza i torturu. Pozvao je sud i sve istražne organe da se izjasne o ovom slučaju.

Član Odbora Jasmin Hodžić ukazao je na to da premlaćivanje nije tema ovog Odbora, da postoje organi koji su za to nadležni. Istakao je da predsednik Odbora konstantno zloupotrebljava svoju funkciju i apelovao na sve da vrate na temu dnevnog reda.

Član Odbora Aleksandar Mirković istakao je da su se tokom protekla dva sata čule različite diskusije, da se, sa jedne strane, primećuje volja i želja da se postigne dogovor, ali da je sa druge strane prisutna težnja da se rasprava na ovom odboru pretvori u jeftino politikanstvo. Naveo je da se čuo niz neistina i paušalnih ocena koje nemaju temelj. Istakao je da nikada neće biti problem da se razgovara sa građanima, gde god oni žele, ali da postoje i određeni članovi Odbora, na čelu sa predsednikom Odbora, koji svoju funkciju zloupotrebljavaju i koriste je kao mogućnost za ulogu glavnog glumca u nekom teatru koji sami stvaraju. Da je postojala istinska želja da se iznađe konstruktivno rešenje u Majdanpeku, svi članovi Odbora bi dobili predloge kako bi trebalo da izgleda tok sednice. Podsetio je na to da predsednik Odbora zaboravlja da je na to mesto izabran dobrom voljom većine. Skrenuo je pažnju na to da predsednik mora da štiti ugled državnih institucija i ne može da dozvoli da se iznose neistine, jer je rečeno da su ljudi na Rudarsko-geološkom fakultetu svi korumpirani, na šta predsednik Odbora nije reagovao, pa se stiče utisak da on namerno izaziva haos, jer želi da predstavnike većine izloži ruglu, sramoti i svojevrsnom linču. Istakao je i da su izrečene neistine u vezi sa Rudarsko-geološkim fakultetom velika sramota, jer predstavnici opozicije ne priznaju za stručnjake ljude iz državnih institucija, već samo određene stručnjake koji su njima po volji. Naglasio je da se moraju čuti obe strane. Apelovao je da se nastavi rad po dnevnom redu i da se na kraju diskusije odbor izjasni o predlozima.

Predsednik Odbora je podsetio sve prisutne da su na sednicu Odbora pozvani predstavnici ministarstava, Rudarsko-geološkog fakulteta, Ziđina i članovi Odbora, koji su uredno potvrdili svoj dolazak, a onda se nisu pojavili. Obavestio je sve prisutne da se upravo minira osmi greben planine Starice, bez upozorenja, najava i sirena. Pozvao je sve nadležne organe da reaguju, jer su ugroženi životi ljudi koji se tamo nalaze.

Milimir Vujadinović je reklamirao povredu Poslovnika, član 107, a predsednika Odbora je upozorio da ne donosi zaključke paušalno, jer u ovom trenutku on ne zna da li neko ima dozvolu za obavljanje određene radnje na planini Starici. Ukazao je i na to da je predsednik Odbora podelio članovima Odbora fotografiju određenog lica i njegove lične podatke, bez njegove pismena izjava da to može da se radi, jer je iznošenje u javnost ličnih podataka i medicinske dokumentacije drugih lica krivično delo. naveo je i da se iz priloženog vidi da je pomenuto lice potražilo lekarsku pomoć četiri dana nakon navodnog prebijanja. Dodao je da se radi o nezaposlenom licu poznatom policiji koje je već kažnjavano i naglasio da Odbor neće biti paravan za ovakve stvari.

Predsednik Odbora pojasnio je da je spomenuto lice već dalo izjavu pred kamerama, a da ovlašćenje na koje je skrenuta pažnja poseduje advokat, pa će isto biti dostavljeno i članovima Odbora. Apelovao je da se momentalno zaustavi miniranje planine Starice, dok se situacija ne razreši.

Član Odbora Dušan Radojević je podsetio sve prisutne da postoji predlog o kome treba da se glasa, naglasivši da Odbor nema ingerencije da raspravlja o pomenutom slučaju prebijanja određene osobe sa fotografije, kao i da je to moglo da se desi i nekom od članova Odbora da su tamo otišli. Naveo je da je ovo lice već osuđivano, pa je pitanje bezbednosti članova Odbora opravdano. Naglasio je da je on u Majdanpeku bio, posetio je sa stranačkim kolegama meštane, investitore i lokalnu samoupravu, te su na osnovu toga doneli određene zaključke. Naveo je da je rudnik star preko 100 godina, ali da nije tog rudnika, ne bi bilo ni Bora ni Majdanpeka i da svi građani zavise od tog rudnika. Ako se zatvori, nastaće problem. Istakao je da investitor radi sve što je dogovoreno i da mu ne treba tražiti „dlaku u jajetu“. SNS je obezbedila radna mesta i tema zagađenja je aktuelna, te bi trebalo da se svi trude da se umanje štetni uticaji raznih čestica koje tamo postoje. Ukoliko se ovaj rudnik zatvori, u Majdanpeku neće biti života. Istakao je da su prioriteti svakog čoveka, pa i političara, egzistencija i normalan život i da država mora da odvoji sredstva da smanji loše uticaje na životnu sredinu. Naglasio je da je veću štetu po zdravlje ljudi imalo bombardovanje, te da su inicijatori bombardovanja investitori mnogih ekoloških projekata i da eksploatišu tu temu. Članovima Odbora iz opozicije je postavio je i pitanje od čega misle da Srbija živi ukoliko pozatvaramo sve fabrike i rudnike.

Članica Odbora Danica Grujičić je istakla da u Srbiji postoje zavodi za javno zdravlje i laboratorije, čiji je posao da mere uticaj koncentracije određenih toksičnih materija. Predložila je da Odbor pribavi podatke o prisustvu zagađivača u vodama, tlu i vazduhu, ne samo za Majdanpek, već za sva mesta i gradove u kojima postoji problem, a da profesor Jovančićević može dati predlog šta da se od podataka traži. Istakla je i da se mora priznati da postoji istorijsko zagađenje, čak i UNEP u okviru UN za vreme bombardovanja 1999. godine je proglasio Bor, Pančevo, Kragujevac i Novi Sad kao područja koja su nebezbedna za život. Istakla je da naravno da postoje zvanična zagađenjaiž i formulisala svoj predlog da se traži izveštaj Zavoda za javno zdravlje i da se traže konkretne toksične materije za određena područja. Može da se zatraži i da se dodatno izanalizira sve ono što utiče na kancerogenezu pre svega, ali i na respiratorne poremećaje ili pojavu autoimunih bolesti.

Član Odbora prof. Jovančićević je istakao da je današnja sednica trebalo najviše da se bavi stručnim stvarima, a najmanje politikom. Rekao je da je izuzetno važno da se napravi jači monitoring u sredinama koje su danas najzagađenije. Naglasio je da je bio član Komisije UN, koja je, posle bombardovanja, radila monitoring na teritoriji cele Srbije i učestvovao je u definisanju ta četiri mesta, kao ekološki posebno ugrožena mesta. Problem je što Agencija za zaštitu životne sredine za sada nema razvijene sve tehnike za analizu onih zagađujućih supstanci koje su u određenim sredinama od posebnog značaja. Pre svega, nema razrađene analitičke tehnike za analizu policikličnih, aromatičnih ugljovodonika (dioksina i furana), što predstavlja veliki problem, jer se oni nalaze tamo gde postoji nedovoljno sagorevanje organske supstance na jako visokim temperaturama (400,500 ili 600 stepeni). Predložio je da Odbor utiče na Agenciju za zaštitu životne sredine da razvije ovu metodu za analizu. Najveći problem, po njegovom mišljenju, jesu kadmijum i olovo koji se nalaze u anodnom ulju koje se nalazi u drugom delu dobijanja elektrolitičkog bakra. Uz njih se nalazi i zlato, što je mnogo interesantnije, a o kadmijumu i olovu se vrlo malo govori, a oni su najjače zagađujuće supstance, i zaslužuju mnogo veću pažnju, s obzirom kolika je njihova toksičnost. Podržao je odlazak Odbora na teren, jer je dobro biti među ljudima i na taj način da se podiže ekološka svest građana koja je u Srbiji na ekstremno niskom nivou. Obilaskom Srbije će Odbor pokušavati i da reši tekuće probleme koji tamo postoje. Konstatovao je da u Majdanpeku postoji ogroman problem i da je dobro da se tamo ode, bez obzira da li će to biti sednica Odbora sa kvorumom ili bez njega. Njegov predlog je da se zakaže sednica Odbora u Majdanpeku, pa ukoliko postoji dobar odziv članova biće odlično, a ukoliko ne postoji, biće diskusija, ali i to će građanima značiti.

Predsednik Odbora je naglasio da je veoma bitno da se čuje reč stručnjaka, a Branimir Jovančićević je dodao i da bi bilo dobro da svaka sednica Odbora na terenu započne kratkim predavanjem stručnjaka, ne dužim od 10-15 minuta, koji bi napravio uvod i na taj način upoznao prisutne sa problemom koji tu postoji.

Član Odbora Enis Imamović naveo je da je potrebno da članovi Odbora daju svoje predloge o daljem konstruktivnom radu Odbora, a da politička rasprava ne doprinosi tome. Izneo je stav da je protiv predloga da se svaka sednica Odbora održava u Narodnoj skupštini, u Beogradu, jer je neophodno da se narodni poslanici suoče sa građanima i posledicama odluka koje se u parlamentu donose. Nije bitno da li su narodni poslanici iz pozicije ili opozicije, oni su predstavnici politike koja se u Srbiji vodi. Narodni poslanici treba da budu uvek blizu ljudi, pa i ako treba da osete reakcije ljudi, jer je to posledica politika koje se vode. Ukazao je na to da se na sednici se dva i po sata razgovaralo o svemu i svačemu, samo ne o predlozima šta bi ovaj Odbor trebalo da radi. Naglasio je da on dolazi iz Novog Pazara, koji je najzagađeniji grad u Evropi trenutno i veoma mu je stalo da se i taj problem stavi na radar ovog Odbora. Kvalit vazduha, kvalitet reka, ali i prirodne katastrofe moraju biti obuhvaćene radom ovog Odbora. Izneo je stav da članovi Odbora, kao političari, treba da čuju i građane i struku i tek nakon toga da traže krivce i da se saniraju posledice. Podržao je odlazak na mesta gde se nalaze gorući problemi. Pored podnetih predloga, iskoristio je priliku da njima doda još jedan predlog o kome bi želeo da se članovi Odbora izjasne - Da se članovi Odbora opredele prema miniranju Starice i da kao Odbor pozovu nadležne da se hitno obustave sva dalja miniranja.

Predsednik Odbora pozvao je sve članove da se pojave na planini Starica u subotu, u 14 časova, na protestu građana, ili u bilo koje vreme, ukoliko ne žele da budu u Majdanpeku kada je protest u toku.

Zamenik predsednika Odbora Milimir Vujadinović je reklamirao povredu Poslovnika, član 107. – Povreda dostojanstva Narodne skupštine, istakavši da predsednik zloupotrebljava svoj položaj predsedavajućeg, ponovo naglasivši problem zloupotrebe građanina čije su fotografije i medicinska dokumentacija podeljeni na sednici. Kada je miniranje planine Starice u pitanju, naglasio je da je miniranje predviđeno uprošćenim Planom sanacije, uredno je prijavljeno policiji, oglasio se zvučni signal i trenutno se megafonom obaveštavaju građani Majdanpeka.

Predsednik Odbora je apelovao da se prisutni članovi dogovore o planu rada Odbora i na koji način će Odbor raditi. Predložio je, da gde god zasedao Odbor, da to bude u punom sastavu.

Član Odbora Radomir Lazović složio se sa predlogom Enisa Imamovića i podržao predsednika da istraje u održavanju sednica Odbora van sedišta Narodne skupštine. Predložio je da se Odbor izjasne o njegovom predlogu da se Odbor obrati predsedniku Narodne skupštine, Vladimiru Orliću, da se institucija obraćanja gostiju na konferencijama za medije vrati u Narodnu skupštinu, jer je to i njihov parlament.

Članica Odbora Ivana Parlić predložila je da Odbor uputi zahtev Vladi Republike Srbije da se Odboru za zaštitu životne sredine dostavi ugovor sa Ziđinom, da ga članovi Odbora pročitaju i analiziraju.

Članica Odbora Marija Jovanović je, na osnovu člana 75. stav 4. Poslovnika Narodne skupštine, svoje vreme za diskusiju prepustila Milimiru Vujadinoviću.

Milimir Vujadinović je istakao da je ovo Narodna skupština i da ne treba članovi opozicije da kriju istinu, da građani ne smeju da se zloupotrebljavaju u političke svrhe i da ne smeju da se bez njihove izjave dele njihove fotografije i medicinska dokumentacija. Rekao da će predstavnici SNS-a pomoći ovom građaninu. Naglasio je da treba da se preispitaju članovi opozicije o svojim pravim motivima, jer su napustili sednicu Odbora, što je dokaz koliko ih interesuje dogovor o radu, kao i rad ovog odbora. Dalje je naglasio da članovi parlamentarne većine neće da idu i razgovaraju sa narko dilerima i osuđivanim licima i da guraju ljude na ljude. Posebno je naglasio činjenicu da je do pre nekoliko godina u Majdanpeku bilo 3000 registrovanih automobila, danas ih ima 7000, budžet im je bio 700 miliona, sada je milion i 700 hiljada. To govori o standardu građana. Istakao je da su navodi opozicije da su svi na Rudarsko-geološkom fakultetu korunpirani nedopustivi, te da je to zloupotreba ovog odbora u svrhu političke promocije. Ukazao je na to da smatra da je cilj opozicije da se sa Majdanpeka krene na Bor, a zatim na Smederevo i sva mesta koja su pokretački motor Srbije, kako bi se iz Srbije oterali svi investitori i da se Srbija ponizi. Istakao je da su članovi Odbora iz vladajuće većine na ovu sednicu došli sa konkretnima predlogom, koji su naveli u zahtevu od 3. oktobra 2022. godine. Predlog je da se sve sednice Odbora za zaštitu životne sredine održavaju u sedištu Narodne skupštine, osim ako se Odbor drugačije ne izjasni, u skladu sa Poslovnikom. Tražio je da se Odbor o tome izjasni.

Narodna poslanica Radmila Vasić je predložila nekoliko tema kojima bi Odbor trebalo da se bavi u budućnosti i podržala predloge Danice Grujičić, kao i Enisa Imamovića. Istakla je da je Srpski pokret Dveri podneo Inicijativu kojom se traži da se eksploatacija i prerada litijuma i bora zaustavi, te je zamolila sve članove Odbora da, ukoliko ova inicijativa dođe na dnevni red zasedanja, budu jedinstveni i da je podrže. Iznela je stav da ekološke teme treba da ujedine sve političke opcije. Skrenula je pažnju na to da je u Izveštaju Državne revizorske institucije o kontroli Ministarstva zaštite životne sredine ukazano na mnoge nepravilnosti. istakla je da je upravljanje kvalitetom vazduha veoma bitno, ali da u Srbiji ne postoji jedinstven sistem koji bi to omogućio. Skrenula je pažnju i na to da u Srbiji nije kreiran jedinstven ekvivalent merenja zagađenosti vazduha. DRI je utvrdila i niz nepravilnosti kada je reka Drina u pitanju, po pitanju vađenja rečnih nanosa. Istakla je i da je potrebno urediti i unaprediti sistem upravljanja nacionalnim parkovima u Srbiji.

Nakon završene diskusije, pristupilo se glasanju o podnetim predlozima.

Odbor je, većinom glasova (devet za, pet protiv) usvojio predlog Milimira Vujadinovića da se sledeća i svaka naredna sednica održi u Narodnoj skupštini, osim ako Odbor ne odluči drugačije.

Odbor nije usvojio Predlog Enisa Imamovića da se zaustavi miniranje planine Starica (šest glasova za, osam članova Odbora nije glasalo).

Odbor nije usvojio Predlog Ivane Parlić da se od Vlade zatraži da Odboru dostavi ugovor sa Ziđinom (pet glasova za, devet članova Odbora nije glasalo).

 Odbor nije usvojio Predlog Radomira Lazovića da se Odbor obrati predsedniku Narodne skupštine kako bi se izmenila postojeća praksa koja ne dozvoljava obraćanje građana na konferencijama za novinare u Narodnoj skupštini (šest glasova za, osam članova Odbora nije glasalo).

Predsednik Odbora je naglasio da će naredna sednica biti održana u Domu Narodne skupštine i pozvao zamenika predsednika Odbora Milimira Vujadinovića, kao i ostale članove Odbora da zajedno odrede učesnike na sednici, koju će sazvati u Loznici, zbog problema sa Rio Tintom.

Zamenik predsednika Odbora Milimir Vujadinović izneo je mišljenje da je sednica bila konstruktivna i da članovi Odbora žele da rade, ali samo u skladu sa Poslovnikom. Prihvatio je predlog da se na kolegijumu Odbora članovi Odbora dogovore o sednicama, kako u Narodnoj skupštini, tako i van sedišta Narodne skupštine. Predložio je da u rad kolegijuma budu uključeni predstavnici svake političke partije.

Sednica je zaključena u 14,35 časova.

 SEKRETAR PREDSEDNIK

 Milica Bašić Aleksandar Jovanović